Chien fer

**Chien fer** (martiniquen kreoliksi *chyen fè*) eli **chien nu de Martinique** ('martiniquenkarvatonkoira') on martiniquelainen koirarotu. Martiniquella siitä huolehtii rotujärjestö Club de Race du Chien Fè. Järjestön keskeisiin päämääriin lukeutuvat rotumääritelmän luominen, rodun esille tuominen esim. lehtiartikkelien ja näyttelyiden kautta sekä Ranskan Kennelliiton virallisen hyväksynnän saavuttaminen.

## Ulkonäkö
Chien fer on erittäin vanha alkukantainen rotu, ja evoluutio on määrittänyt sen ulkomuodon. Se on hoikka, elegantti ja voimakas olematta kuitenkaan raskasrakenteinen. Kallo on leveä ja hieman pyöristynyt; ylhäältä katsoen se on kuonoa kohti kapeneva. Kallon ja kuonon linjat ovat lähes yhdensuuntaiset. Otsapenger on selkeä. Sivulta katsottuna kuono on suora. Kirsun tulee olla tummilla yksilöillä erittäin tumma, mutta se voi olla vaaleammilla yksilöillä vaaleanpunainen tai kahvinruskea ja domino-värisillä yksilöillä laikukas. Kieli on yleensä vaaleanpunainen, mutta siinä voi esiintyä mustia laikkuja. Huulet ovat tiiviit eikä niiden tule koskaan olla roikkuvat. Karvallisilla yksilöillä ei sallita minkäänasteista hammaspuutosta, mutta karvattomilla sen sijaan sallitaan minkä tahansa hampaan puutos - tämä johtuu siitä, että karvattomuus yleensä aiheuttaa hammaspuutoksia. Purenta on yleensä leikkaava, mutta myös tasapurenta hyväksytään.

Silmät ovat keskikokoiset, suurin piirtein mantelinmuotoiset; väriltään mikä tahansa muu paitsi siniset ja keskenään eriväriset. Silmäluomet ovat tummilla yksilöillä joko ruskeat, harmaat tai mustat ja vaaleilla yksilöillä vaaleanpunaiset tai muuten vaaleat. Korvat ovat tyvestä leveät ja kärkeä kohti kapenevat; ne voivat olla joko pystyt tai "katonmuotoiset".

Niska on melko pitkä, hoikka, äärimmäisen elegantti, erittäin joustava, lihaksikas ja hieman kaareutunut. Runko on vahvarakenteinen, ylälinja suora. Rintakehä on leveä ja selkä lyhyt, voimakas ja kiinteä. Häntä on pitkä ja ohut, tyvestä kärkeä kohti kapeneva; liikkeessä se nousee kaarelle, muttei koskaan kierry selän päälle; levossa se roikkuu muodostaen pienen koukun kärkiosaan. Myös karvattomilla yksilöillä hännänpää voi olla karvainen.

Rodusta on kaksi muunnosta: karvaton ja karvallinen. Molemmilla muunnoksilla sallitaan kaikki värit - käytännössä ne ovat pronssi, punainen, maksanruskea, domino, liuskeenharmaa, tummanharmaa, mustaharmaa ja musta. Myös kokoja on kaksi: keskikokoinen ja pieni. Keskikokoisen säkäkorkeus vaihtelee 40-65 cm ja paino 10-30 välillä; pienellä vastaavat mitat ovat 25-40 cm ja 3-10 kg.

## Luonne ja käyttäytyminen
Chien fer on valpas, leikkisä, ovela ja älykäs. Vieraisiin se suhtautuu kuitenkin varautuneesti, jopa epäluuloisesti. Siitä saa paitsi hyvän vahtikoiran, myös seurakoiran.

## Alkuperä
Chien fer'n arvellaan olleen olemassa Martiniquella jo 30 000 eaa, ja sen esi-isät saapuivat sinne nomadien mukana. Toisten lähteiden mukaan se saapui saarelle vasta 100 eaa, jolloin Orinocon suulta Etelä-Amerikasta lähteneet ihmiset toivat mukanaan karvattomia koiria. Kantarodun arvellaan olleen muinaistyyppinen "kiinalainen karvatonkoira" (eri asia kuin moderni kiinanharjakoira). Esikolumbiaanisella aikakaudella arawakit pitivät rotua suuressa arvossa, ja senajan paikallisille heimoille ne olivat suojelijoita, joita jopa haudattiin yhdessä isäntiensä kanssa. Karibien syrjäytettyä arawakit ensiksi mainitut käyttivät chien fer'ejä ruokana ja toisinaan myös spirituaalisiin seremonioihin. Mm. Kristoffer Kolumbus ja pastori "isä" du Tertre ovat todistaneet havainnoillaan karvattomien koirien läsnäolon Martiniquella jo heidän aikakaudellaan.

Siirtomaavallan saavuttua saarelle koiria käytettiin "aseena" orjia vastaan, erityisesti kukistamaan heidän pakoyrityksensä. Siitä lähtien ne olivat martiniquelaisille suojelijoiden sijaan vihollisia. 1600-luvulla rotu alkoi sekoittua eurooppalaisperäisten koirien kanssa. Vielä 1990-luvun alussa chien fer'ejä löytyi Martiniquen joka kolkasta, mutta nykyisin ne ovat lähes kuolleet sukupuuttoon. Vuoden 2019 lopulla perustettu Association Chiens Fé Matinik -järjestö on omistautunut rodun edustajien pelastamiselle. Toisinaan järjestö löytää niitä hyvin huonokuntoisina. Sen tavoite on, että chien fer saavuttaisi jonain päivänä kansainvälisen tunnustuksen omana rotunaan. Vuonna 2022 Carrèressa järjestettiin koiranäyttely, jossa esiteltiin kuusi rodunedustajaa.

### Etymologia
*Chien fer* tarkoittaa sananmukaisesti "rautakoiraa".

## Lähteet